|  |  |
| --- | --- |
|  |  |
| **Finanšu ministrijas****Eiropas Savienības finanšu interešu aizsardzības koordinācijas dienesta (AFCOS)**  |  |
| **informatīvais ziņojums** |
|  | **par veiktajiem krāpšanas apkarošanas un**  |
|  | **Eiropas Savienības finanšu interešu aizsardzības pasākumiem 2024. gadā**  |



###

### SAĪSINĀJUMI

|  |  |
| --- | --- |
| AF  | Atveseļošanas un noturības mehānisms |
| AFCOS  | Eiropas Savienības finanšu interešu aizsardzības koordinācijas dienests (*Anti-Fraud Coordination Service*) |
| AFCOS padome | Eiropas Savienības finanšu interešu aizsardzības koordinācijas padome |
| AFCOS Stratēģija | Eiropas Savienības finanšu interešu aizsardzības koordinācijas dienesta (AFCOS) darbības stratēģija un pasākumu plāns 2024.-2026. gadam |
| CFLA | Centrālā finanšu un līgumu aģentūra |
| DG REGIO | Eiropas Komisijas Reģionālās politikas un pilsētpolitikas ģenerāldirektorāts |
| EAFVP | Eiropas Atbalsta fonds vistrūcīgākajām personām |
| EJZF | Eiropas Jūrlietu un zivsaimniecības fonds |
| EK | Eiropas Komisija |
| ELFLA | Eiropas Lauksaimniecības fonds lauku attīstībai |
| ELGF | Eiropas Lauksaimniecības garantiju fonds |
| ENAP  | Valsts policijas Galvenās kriminālpolicijas pārvaldes Ekonomisko noziegumu apkarošanas pārvalde |
| EPPO | Eiropas Prokuratūra (*European Public Prosecutor's Office*) |
| ERAF | Eiropas Reģionālās attīstības fonds |
| ES | Eiropas Savienība |
| ESF | Eiropas Sociālais fonds |
| ESF+ | Eiropas Sociālais fonds Plus |
| ESF+ programma | Eiropas Sociālais fonds Plus programma materiālās nenodrošinātības mazināšanai 2021.– 2027. gadam |
| ES fondi | Eiropas Sociālais fonds, Eiropas Sociālais fonds Plus, Taisnīgas pārkārtošanās fonds, Eiropas Reģionālās attīstības fonds, Kohēzijas fonds, Eiropas Lauksaimniecības fonds lauku attīstībai, Eiropas Lauksaimniecības garantiju fonds, Eiropas Jūrlietu un zivsaimniecības fonds, Eiropas Teritoriālās sadarbības programmas, Eiropas Atbalsta fonds vistrūcīgākajām personām, Iekšējās drošības fonds, Patvēruma, migrācijas un integrācijas fonds |
| ETS | Eiropas Teritoriālās sadarbības programmas |
| FM | Finanšu ministrija |
| FID | Finanšu izlūkošanas dienests |
| IDB | Iekšējās drošības birojs |
| IDF | Iekšējās drošības fonds |
| IUB | Iepirkumu uzraudzības birojs |
| KEM | Klimata un enerģētikas ministrija |
| KF | Kohēzijas fonds |
| KiAP | Valsts policijas Galvenās Kriminālpolicijas pārvaldes Kibernoziegumu apkarošanas pārvalde |
| KNAB | Korupcijas novēršanas un apkarošanas birojs |
| LAD | Lauku atbalsta dienests |
| MK | Ministru kabinets |
| OLAF | Eiropas Birojs krāpšanas apkarošanai |
| OLAF atbalsta likums | Eiropas Birojam krāpšanas apkarošanai sniedzamā atbalsta likums |
| PMIF | Patvēruma, migrācijas un integrācijas fonds  |
| PIF direktīva | Eiropas Parlamenta un Padomes Direktīva (ES) 2017/1371 par cīņu pret krāpšanu, kas skar Savienības finanšu intereses, izmantojot krimināltiesības |
| RPVP | Finansiālā atbalsta instruments robežu pārvaldībai un vīzu politikai |
| TPF | Taisnīgas pārkārtošanās fonds |
| TM | Tieslietu ministrija |
| VARAM | Viedās administrācijas un reģionālās attīstības ministrija  |

### SATURS

[SAĪSINĀJUMI 2](#_Toc192753086)

[SATURS 4](#_Toc192753087)

[IEVADS 6](#_Toc192753088)

[KOPSAVILKUMS 7](#_Toc192753089)

[A daļa 9](#_Toc192753090)

[AFCOS VEIKTIE KRĀPŠANAS APKAROŠANAS UN ES FINANŠU INTEREŠU AIZSARDZĪBAS PASĀKUMI 2024. GADĀ 9](#_Toc192753091)

[A.1. AFCOS stratēģija 9](#_Toc192753092)

[A.2. AFCOS stratēģijas pasākuma plāns – AFCOS diskusijas par juridiski piemērotāko rīcību neatbilstību vai aizdomu par krāpšanu gadījumos 10](#_Toc192753093)

[A.3. AFCOS stratēģijas pasākuma plāns – ēnošanas aktivitāte 10](#_Toc192753094)

[A.4. AFCOS stratēģijas pasākuma plāns - krimināltiesiskā regulējuma izvērtējums 11](#_Toc192753095)

[B daļa 13](#_Toc192753096)

[INFORMATĪVS PĀRSKATS UN STATISTIKAS DATI PAR KONSTATĒTAJĀM NEATBILSTĪBĀM ES FONDOS 13](#_Toc192753097)

[B.1. Kopējie neatbilstību apjomi 2024. gadā un to sadalījums pa fondiem 13](#_Toc192753098)

[B.1.1. 2014. - 2020. gada plānošanas periods 13](#_Toc192753099)

[B.1.2. 2021. - 2027. gada plānošanas periods 16](#_Toc192753100)

[B.1.3 Investīciju un neatbilstību apjoma salīdzinājums ceturtajos plānošanas periodu ieviešanas gados (2017., 2024. gads) 16](#_Toc192753101)

[B.2. Neatbilstību veidi 19](#_Toc192753102)

[B.2.1. Biežākās un apjomīgākās neatbilstības sadalījumā pēc to veidiem 2014.-2020. gada plānošanas periodā 19](#_Toc192753103)

[B.2.2. Biežākās un apjomīgākās neatbilstības sadalījumā pēc to veidiem 2021.-2027. gada plānošanas periodā 20](#_Toc192753104)

[B.2.3. Neatbilstības, kas klasificētas kā krāpšana/ aizdomas par krāpšanu vai organizēto noziedzību 20](#_Toc192753105)

[B.3. Neatbilstību izvērtējums sadalījumā pa dažādiem finansējuma avotiem 21](#_Toc192753106)

[B.3.1. Eiropas Reģionālās attīstības fonds (ERAF), Eiropas Sociālais fonds (ESF), Eiropas Sociālais fonds Plus (ESF+) Kohēzijas fonds (KF), Taisnīgas pārkārtošanās fonds (TPF) 21](#_Toc192753107)

[B.3.2. Eiropas Lauksaimniecības fonds lauku attīstībai (ELFLA), Eiropas Lauksaimniecības garantiju fonds (ELGF) un Eiropas Jūrlietu un zivsaimniecības fonds (EJZF), Eiropas Jūrlietu, zvejniecības un akvakultūras fonds (EJZAF) 23](#_Toc192753108)

[B.3.3. Eiropas Teritoriālās sadarbības (ETS) programmas 24](#_Toc192753109)

[B.3.4. Eiropas Atbalsta fonds vistrūcīgākajām personām (EAFVP) un ESF Plus programma materiālās nenodrošinātības mazināšanai 2021.–2027. gadam (ESF+ programma) 26](#_Toc192753110)

[B.3.5. Iekšējās drošības fonds (IDF) un Patvēruma, migrācijas un integrācijas fonds (PMIF) un Finansiālā atbalsta instruments robežu pārvaldībai un vīzu politikai (RPVP) 27](#_Toc192753111)

[B.3.6. Atveseļošanas fonds 27](#_Toc192753112)

[C daļa 29](#_Toc192753113)

[2024. GADĀ VEIKTIE IZMEKLĒŠANAS UN KRIMINĀLVAJĀŠANAS PASĀKUMI UN SADARBĪBA AR OLAF UN CITĀM EIROPAS INSTITŪCIJĀM 29](#_Toc192753114)

[C.1. Izmeklēšanas iestādēs saņemto iesniegumu statistika 29](#_Toc192753115)

[C.2. Sadarbība ar OLAF un citām Eiropas institūcijām 30](#_Toc192753116)

*PIELIKUMS Nr.1* - AFCOS PADOMES STRUKTŪRA

*PIELIKUMS NR. 2* - NEATBILSTĪBU APJOMS NO 2024.GADA 1.JANVĀRA LĪDZ 31. DECEMBRIM 2014.-2020. GADA PLĀNOŠANAS PERIODĀ UN 2021.-2027. GADA PLĀNOŠANAS PERIODĀ UN INFORMĀCIJA PAR ATVESEĻOŠANAS FONDU

### IEVADS

Eiropas Savienības finanšu interešu aizsardzības koordinācijas dienesta jeb **AFCOS informatīvais ziņojums tiek sagatavots saskaņā ar Likuma par budžeta un finanšu vadību 28.2 pantu** sadarbībā ar AFCOS padomes locekļiem un ekspertiem atbilstoši kompetencēm.

Informatīvais **ziņojums sastāv no trīs daļām**: AFCOS veiktie krāpšanas apkarošanas un ES finanšu interešu aizsardzības pasākumi 2024. gadā (A daļa), Informatīvais pārskats un statistikas dati par konstatētajām neatbilstībām (B daļa), 2024. gadā veiktie izmeklēšanas un kriminālvajāšanas pasākumi un sadarbība ar OLAF un citām Eiropas institūcijām (C daļa)

|  |  |  |  |
| --- | --- | --- | --- |
|  |  |  |  |
|  | KOPSAVILKUMS1. 2024. gadā tika **apstiprināta AFCOS Stratēģija un Pasākumu plāns 2024.-2026. gadam**, kas ir jau trešā AFCOS Stratēģija. Šīs Stratēģijas rīcības virzieni izvēlēti atbilstoši krāpšanas apkarošanas ciklam, **aptverot visus šī cikla četrus posmus: prevencija – atklāšana – izmeklēšana – korektīvie pasākumi** (skatīt sadaļu A.1.).
2. 2024. gadā tika organizētas **divas diskusijas** par AFCOS sadarbības tīklā iesaistīto iestāžu aktuālajām tēmām – par (1) ES fondu administrējošo iestāžu praksi rīcībai, ja tiek konstatētas aizdomas par krāpšanu un ietekmi uz turpmāko projekta īstenošanu un (2) finanšu līdzekļu atgūšanas no privāto tiesību subjektiem efektivizēšanu (skatīt sadaļu A.2.).
3. Kā viens no AFCOS stratēģijas pasākumiem 2024. gadā tika organizēta **AFCOS ēnošanas aktivitāte** - 3 mēnešu periodā notika **13 pieredzes apmaiņas pasākumi, kurus apmeklēja 127 dalībnieki.** Pamatojoties uz dalībnieku pozitīvo novērtējumu, aktivitāti plānots turpināt arī 2025. gadā (skatīt sadaļu A.3.).
4. **EPPO izvērtēja krimināltiesisko regulējumu** un **vērsa uzmanību uz vairākiem trūkumiem**, kurus nepieciešams papildus izvērtēt, lai pārliecinātos par nacionālā regulējuma atbilstību PIF direktīvai (skatīt sadaļu A.4.).
5. 2024. gadā konstatētās neatbilstības: 2014.-2020. gada plānošanas periodā: **449 neatbilstības ar kopējo summu EUR 29,2 milj.;** 2021.-2027. gada plānošanas periodā: **733 neatbilstības ar kopējo summu EUR 0,6 milj.** (skatīt sadaļu B.1.).
6. 2024. gadā kopumā tika konstatēti **19** **krāpšanas / aizdomas par krāpšanu gadījumi:** 2014.-2020. gada plānošanas periodā -  **6 gadījumi** un 2021.-2027. gada plānošanas perioda ietvaros – **13** gadījumi ( skatīt sadaļu B.2.3. un B.3.)
7. 2021.-2027. gada plānošanas periodā attiecināmo izdevumu summas atsevišķos fondos, piemēram, ELGF, EJZAF un ESF+, ir augstākas, nekā iepriekšējā plānošanas perioda ceturtajā ieviešanas gadā pielīdzināmos fondos, taču lielākajā daļā fondu naudas apguve attiecīgajā periodā nesasniedz vai ir zemāka par 2014.-2020. gada plānošanas perioda rādītājiem ( skatīt sadaļu B.1.3.).
8. **Valsts policijā** **2024. gadā ierosināti 15 jauni kriminālprocesi**, savukārt **KNAB – 2 jauni kriminālprocesi** saistībā ar iespējamām krāpnieciskām darbībām ES līdzfinansētajos projektos ( skatīt sadaļu C.1.).
9. 2024. gadā tika saņemti **2 OLAF pieprasījumi ar lūgumu izgūt kredītiestāžu rīcībā esošās neizpaužamās ziņas**. Minētie pieprasījumi tika izpildīti sekmīgi un bez liekas kavēšanās, apliecinot OLAF atbalsta likumā iekļautā regulējuma efektīvu darbību praksē ( skatīt sadaļu C.2.).
 |  |

# A daļa

## AFCOS VEIKTIE KRĀPŠANAS APKAROŠANAS UN ES FINANŠU INTEREŠU AIZSARDZĪBAS PASĀKUMI 2024. GADĀ

### A.1. AFCOS stratēģija

2024. gadā tika veikta virkne pasākumu ar mērķi aizsargāt ES finanšu intereses. Kā būtiskāko jāmin apstiprināto **AFCOS stratēģiju un pasākumu plānu 2024.- 2026. gadam**[[1]](#footnote-2), kas ir jau trešā AFCOS izstrādātā Stratēģija. Stratēģijas izstrāde ir dalībvalsts iniciatīva, taču EK vairākkārtīgi[[2]](#footnote-3) ir uzsvērusi, ka nacionālās pret-krāpšanas stratēģijas izstrāde, lai arī nav obligāta, tomēr ir ieteicama dalībvalstīm.

AFCOS stratēģijā identificētie rīcības virzieni ir balstīti uz krāpšanas apkarošanas ciklu un **aptver visus šī cikla četrus posmus: prevencija – atklāšana – izmeklēšana – korektīvie pasākumi.** Katrā virzienā iezīmējot galvenos plānotos uzdevumus un sasniedzamos rezultātus.

***Attēls Nr.1*** *AFCOS stratēģijā identificētie rīcības virzieni*



### A.2. AFCOS stratēģijas pasākuma plāns – AFCOS diskusijas par juridiski piemērotāko rīcību neatbilstību vai aizdomu par krāpšanu gadījumos

2024. gadā tika organizētas **divas diskusijas** par AFCOS sadarbības tīklā iesaistīto iestāžu aktuālajām tēmām – (1) ES fondu administrējošo iestāžu praksi rīcībai, ja tiek konstatētas aizdomas par krāpšanu un ietekmi uz turpmāko projekta īstenošanu un (2) finanšu līdzekļu atgūšanas no privāto tiesību subjektiem efektivizēšanu.

Gadījumos, kad tiek konstatētas neatbilstības par aizdomām par krāpšanos un izmeklēšanas iestādes vēl nav pabeigušas attiecīgā projekta izmeklēšanas darbības, lai izvairītos no ilgstoša finansējuma apturēšanas, tika izskatītas iespējas pilnveidot ES fondus uzraugošo iestāžu neatbilstību lēmumu pieņemšanas procesu un pamatojumu. Pirmās diskusijas laikā tika uzsvērtas atšķirības starp ES fondu administrējošo iestāžu - LAD un CFLA lēmumu pieņemšanas procesu un formātu, proti, LAD ar finansējuma saņēmēju slēdz administratīvo līgumu un **neatbilstību lēmumus pieņem administratīvā procesa kārtībā**, t.i., izdodot administratīvo aktu. Savukārt, CFLA ar finansējuma saņēmēju slēdz civiltiesiskos līgumus, līdz ar to **neatbilstību lēmumi tiek pieņemti un izskatīti civiltiesiskā kārtībā.** Papildustika izskatīta esošā tiesu prakse, lai identificētu veiksmīgākos sadarbības veidus ar izmeklēšanas iestādēm pirmstiesas izmeklēšanas posmā.

Diskusijas rezultātā secināts, ka jāpilnveido komunikācija ar EPPO un tiesībaizsardzības iestādēm. Sazinoties ar izmeklēšanas iestādēm, jāuzdod jautājumi par konkrētiem faktiem, kas ir / varētu būt būtiski neatbilstību lēmumu pieņemšanas / maksājumu apturēšanas procesā.

Otrā diskusija tika veltīta jautājumiem par to, kā efektivizēt finanšu līdzekļu atgūšanu no privāto tiesību subjektiem. Rezultātā apskatītas vairākas idejas, kas papildus katras iestādes vajadzībām ir jāizvērtē. Piemēram, **parādu piedziņa uzņēmuma pārejas gadījumā,** **vēršanās tiesā par zaudējumu segšanu / parādu piedziņu no maksātnespējīgo / likvidēto uzņēmumu valdes locekļiem,** **Lursoft monitorēšanas rīka** **abonēšana**, **sadarbības ar Kredītu informācijas biroju izveidošana, labas reputācijas saraksta izveidošana, garantiju fonda izveide u.c.**

### A.3. AFCOS stratēģijas pasākuma plāns – ēnošanas aktivitāte

Viens no prevencijas pasākumiem, kas iekļauts AFCOS stratēģijā ir regulāras apmācības un pieredzes apmaiņas pasākumi darbiniekiem, kuri iesaistīti ES finanšu interešu aizsardzībā. 2024. gadā AFCOS organizēja ēnošanas aktivitāti. AFCOS sadarbības tīklā esošās iestādes piedāvāja pasākumus (prezentācijas, diskusijas, pārbaudes uz vietas projektu īstenošanas vietās u.c.), kurus apmeklēja kolēģi no citām iestādēm. **3 mēnešu periodā tika organizēti 13 pasākumi, kurus apmeklēja 127 dalībnieki.**

Pasākumu laikā dalībniekiem bija iespēja iepazīties ar LAD, KNAB, IDB, CFLA, IUB, FM Revīzijas iestādes un FID darba specifiku un lomu ES finanšu interešu aizsardzībā. Pasākumu dalībnieki AFCOS ēnošanas aktivitāti atzina kā veiksmīgu un lietderīgu ar **vidējo vērtējumu 4,81 (no 5)[[3]](#footnote-4).** Ņemot vērā minēto, AFCOS padomes sēdē[[4]](#footnote-5) tika nolemts turpināt AFCOS ēnošanas aktivitāti arī 2025. gadā.

### A.4. AFCOS stratēģijas pasākuma plāns - krimināltiesiskā regulējuma izvērtējums

Eiropas deleģētie prokurori Latvijā izvērtēja spēkā esošo krimināltiesisko regulējumu ar mērķi efektivizēt EPPO darbu Latvijā, secinot, ka šā brīža krimināltiesiskais regulējums pilnībā neaptver visus krāpšanas gadījumus, kādi tiek definēti PIF direktīvā, līdz ar to konstatēta problemātika noziedzīgu nodarījumu kvalifikācijā.

EPPO kompetencē ir vairāki Krimināllikuma panti, tostarp, 177. pants un 210. pants[[5]](#footnote-6). Pamatojoties tieši uz šiem diviem Krimināllikuma pantiem, visbiežāk tiek uzsāktas EPPO uzraudzībā esošās izmeklēšanas lietas Latvijā.

Izvērtējumā secināts, ka Krimināllikuma 210. panta objektīvā puse paredz aktīvu darbību – apzināti nepatiesu ziņu sniegšanu, taču neaptver bezdarbību – informācijas neizpaušanu / noklusēšanu, kas, savukārt, neatbilst PIF direktīvas tvērumam.

Tāpat PIF direktīva[[6]](#footnote-7) paredz līdzekļu vai aktīvu nepareizu izmantošanu, kas neatbilst mērķiem, kuriem tie tika sākotnēji piešķirti. Šādas darbības neaptver arī Krimināllikuma 210. pants, neaptver arī Krimināllikuma 177. pants, ja šīs darbības izdarītas pēc projekta īstenošanas, šādās situācijās EPPO zaudē savu materiāltiesisko kompetenci. Savukārt, ja šāds nodarījums tiktu kvalificēts saskaņā ar Krimināllikuma 220. pantu jeb mantas nobēdzināšanu, tad minētā panta sankcija neatbilst PIF direktīvas[[7]](#footnote-8) prasībām.

Turklāt EPPO secināja, ka Krimināllikuma 210.pantā minētie termini *subsīdijas* un *dotācijas* var neaptvert visus iespējamos Eiropas Savienības finansējumu veidus, kā piemēram, finanšu instrumentus. Tāpēc nepieciešama padziļinātāka ES finansējuma veidus reglamentējošo normatīvo aktu izpēte.

Minēto izvērtējamu EPPO prezentēja AFCOS padomei[[8]](#footnote-9) un saskaņā ar sēdē nolemto, AFCOS nosūtīja TM adresētu vēstuli ar lūgumu organizēt sanāksmi, lai izskatītu EPPO konstatēto problemātiku Krimināllikuma piemērošanā.

Attiecībā uz AFCOS 2024. gada 25. novembra sanāksmē izteikto EPPO lūgumu TM 2025. gada 29. janvārī ir organizējusi Pastāvīgās Krimināllikuma darba grupas sēdi, pieaicinot tajā gan tiesību piemērotājus, gan nozares lietpratējus. Sēdē dalībnieki apsprieda TM piedāvātos redakcionālos priekšlikumus grozījumiem Krimināllikuma 210. pantā par kredīta un citu aizdevumu negodprātīgu saņemšanu un izmantošanu un 220. pantā par mantas nobēdzināšanu. Sēdē atbalstītos grozījumus Krimināllikumā TM plāno virzīt tuvākajā laikā.

# B daļa

## INFORMATĪVS PĀRSKATS UN STATISTIKAS DATIPAR KONSTATĒTAJĀM NEATBILSTĪBĀM ES FONDOS

### B.1. Kopējie neatbilstību apjomi 2024. gadā un to sadalījums pa fondiem

#### B.1.1. 2014. - 2020. gada plānošanas periods

2024. gads ES fondu ieviešanā aptver dažādu plānošanas periodu pārklāšanos un jaunu fondu iekļaušanu, kas tiek ņemta vērā ziņojuma sagatavošanā un neatbilstību izvērtēšanā, detalizētu informācijas apkopojumu skatīt ziņojuma 2. pielikumā.

2024. gadā konstatētas **449 neatbilstības** (2023. gadā – 1643 neatbilstības) **par kopējo summu EUR 29 208 729,47**, neatbilstību summas īpatsvars pret kopējiem attiecināmajiem izdevumiem **4,04 %** (2023. gadā – 2,30%; 2022. gadā - 2,98 %, 2021.gadā – 2,60%). Lai arī neatbilstību kopējais skaits strauji samazinājās, tomēr to finanšu ietekme pret attiecināmajiem izdevumiem ir augusi.

2014.-2020. gada plānošanas periodā dati par neatbilstību apjomu (EUR) un skaitu (gab.) kopš 2015. gada katrā pārskata gadā ir apkopoti attēlā Nr.2.

**Attēls Nr.2** Neatbilstību skaits un summas 2014.-2020.

gada plānošanas periodā visos ES fondos kopā

Kā liecina datu apkopojums attēlā Nr.2, neatbilstības ik gadu svārstās, tomēr vērojama augšupejoša tendence aktīvajā projektu ieviešanas posmā, savukārt, plānošanas perioda noslēdzošajā gadā neatbilstību apjomi krītas. Vērtējot datu svārstības gada griezumā, ir identificējami iespējamie apstākļi un skaidrojumi neatbilstību apjomu kāpumam vai kritumam gan finanšu izteiksmē, gan neatbilstību skaitā, gan to savstarpējā korelācijā.

Piemēram:

* **2024. gadā** neatbilstību skaits ir ievērojami krities, taču neatbilstību summa vēljoprojām ir gandrīz vienā līmenī ar 2023. gada rādītājiem. Tas varētu būt skaidrojams ar sarežģītu, apjomīgu projektu noslēgšanu, kad ir mazāks skaits neatbilstību, bet to finanšu ietekme ir liela. Turklāt 2024. gadā ERAF ietvaros būtiski palielinājās neatbilstoši veiktie izdevumi interešu konflikta neatbilstībās saistībā ar dalībvalsts piekrišanu piemērot 10 % finanšu korekciju EK auditā Nr. DAC514LV1050 (16 projektos) par konstatētajiem interešu konflikta gadījumiem projektu un pētījumu pieteikumos, kā arī CFLA (1 projektā) lēmumu piemērot 100 % finanšu korekciju par projekta pētījumu vērtēšanas izdevumiem, kuros vērtēšanu veica interešu konfliktā iesaistītās personas.
* **2023. gadā** ir vērojams neatbilstību summas un skaita kritums, kas būtu skaidrojams ar projektu īstenošanas noslēgumu un veiktajām izmaksām 2023. gada izskaņā.
* **2021. gadā** vērojams neatbilstību summas kāpums, kas skaidrojams ar Konkurences padomes konstatējumiem “būvnieku karteļa”[[9]](#footnote-10) lietā. Neatbilstību skaita pieaugums bija salīdzinoši mērens, taču finanšu apjomi būtiski kāpa, pat šķērsojot neatbilstību skaita līniju / kāpuma amplitūdu.
* **Kāpums 2019. gadā** 2014.-2020. gada plānošanas periodā neatbilstību skaitā un apjomā ir izskaidrojams ar to, ka ERAF ietvaros tika konstatēti divi gadījumi ar lielu finanšu ietekmi saistībā ar aizdomām par krāpšanu[[10]](#footnote-11).
* **2017. gadā** 2014.-2020. gada plānošanas periodā neatbilstību skaita kāpums izskaidrojams ar ELFLA un ELGF fondu specifiku, proti, šajos fondos bija ļoti liels iesniegto pieteikumu / projekta iesniegumu un atbalsta saņēmēju skaits (ELGF ietvaros aptuveni 60 000 atbalsta saņēmēju un ELFLA ietvaros - 22 000). Tādējādi, salīdzinājumā ar citiem ES fondiem, tieši ELFLA un ELGF ietvaros šo konstatēto neatbilstību skaits ikgadēji ir liels, bet ar mazu finansiālo ietekmi.
* **2016. gada kāpumu** ietekmēja EK auditā konstatētais par sistēmiskiem pārkāpumiem iepirkumos būvniecības jomā 2007.-2013. gada plānošanas periodā noslēgtiem līgumiem KF un ERAF ietvaros, kam bija arī sistēmiska ietekme uz līgumiem, kas bija jau noslēgti 2014.-2020. gada plānošanas perioda ietvaros.

Savukārt, izvērtējot neatbilstības 2014.-2020. gada plānošanas periodā sadalījumā pa ES fondiem 2024. gadā (attēls Nr. 3), konstatējams, ka **visvairāk neatbilstību skaita ziņā tika atklātas ELFLA** (187 neatbilstības jeb 42 % pret kopējo skaitu), **ERAF** (113 neatbilstības jeb 25 % pret kopējo skaitu) un **ELGF** (73 neatbilstības jeb 16 % pret kopējo skaitu).

**Lielākais neatbilstību apjoms finanšu izteiksmē** 2024. gadā tika konstatēts **ERAF** projektos ( EUR 22 754 879,44 jeb 78 % no visas neatbilstību summas), kam seko neatbilstības **KF** projektos (EUR 2 726 705,71 jeb 9 %) un **ELFLA** projektos (EUR 2 466 499,38 jeb 8 %).

**Attēls Nr.3** Neatbilstību skaits un summas 2014.-2020. gada plānošanas periodā 2024. gadā sadalījumā pa ES fondiem



ELFLA ir izteikti lielāks neatbilstību skaits, jo fondā ir ļoti liels iesniegto pieteikumu / projekta iesniegumu un atbalsta saņēmēju skaits, taču projektu summas ir salīdzinoši nelielas. Papildus, salīdzinot neatbilstību konstatēšanas tendences gadu griezumā, redzams, ka lauksaimniecības fondos (ELFLA un ELGF) tās ir pastāvīgas un vidējais vienas neatbilstības apjoms ir salīdzinoši zems (detalizētāku informāciju skatīt B.3.2. sadaļā).

Savukārt, ERAF lielais neatbilstību summas apjoms skaidrojams ar to, ka šo fondu ietvaros tiek realizēti finansiālā ziņā apjomīgāki projekti, kamēr projektu skaits ir salīdzinoši neliels, līdz ar to arī atklātās neatbilstības ir ar lielu finansiālo ietekmi (detalizētāku informāciju skatīt B.3.1. sadaļā). Turklāt, kā iepriekš minēts, 2024. gadā vairākos ERAF projektos EK audita ietvaros tika konstatēts interešu konflikts.

#### B.1.2. 2021. - 2027. gada plānošanas periods

2024. gadā 2021. - 2027. gada plānošanas perioda ietvaros konstatētas **733 neatbilstības** (2023. gadā – 10 neatbilstības) **par kopējo summu EUR 646 939,45** (2023. gadā – EUR 2 367.73), neatbilstību summas īpatsvars pret kopējiem attiecināmajiem izdevumiem ir **0.10 %** (2023. gadā – 0.0007%). **Neatbilstību skaita un summas kāpums izskaidrojams ar jaunā plānošanas perioda aktīvāku ieviešanu**, līdz ar to pieaugot arī neatbilstību apjomam, kas atklāts veicot ES fondu uzraudzību.

Izvērtējot neatbilstības 2021.-2027. gada plānošanas periodā sadalījumā pa ES fondiem 2024. gadā (attēls Nr.4), konstatējams, ka **visvairāk neatbilstību skaita ziņā tika atklātas ELGF** (542 neatbilstības jeb 74 % pret kopējo skaitu) un **ELFLA** ( 145 neatbilstības jeb 20 % pret kopējo skaitu).

**Lielākais neatbilstību apjoms finanšu izteiksmē** 2024. gadā tika konstatēts **EJZAF** projektos (EUR 257 137,25 jeb 40 % no visas neatbilstību summas), kam seko neatbilstības **ELGF** projektos (EUR 154 470,60 jeb 24 %) un **ELFLA** projektos (EUR 98 959,64 jeb 15 %).

**Attēls Nr.4** Neatbilstību skaits un summas 2021.-2027. gada plānošanas periodā 2024. gadā sadalījumā pa ES fondiem



#### B.1.3 Investīciju un neatbilstību apjoma salīdzinājums ceturtajos plānošanas periodu ieviešanas gados (2017., 2024. gads)

Lai gūtu ieskatu dažādu plānošanas periodu griezumā, veicām salīdzinājumu 2014.-2020. un 2021.-2027. gadu plānošanas periodu ceturtajiem ieviešanas gadiem, t.i., 2017. un 2024. gadam.

Kā redzams attēlā Nr.5 2021.-2027. gada plānošanas periodā attiecināmo izdevumu summas atsevišķos fondos, piemēram, ELGF, EJZAF un ESF+ programma ir augstākas, nekā iepriekšējā plānošanas perioda ceturtajā ieviešanas gadā pielīdzināmos fondos, taču lielākajā daļā fondu naudas apguve nesasniedz vai ir zemāka nekā 2014.-2020. perioda rādītāji, kas liecina par salīdzinoši lēnāku ES finansējuma investēšanu no 2021.-2027. plānošanas perioda fondiem. Turklāt, 2014.-2020. gada plānošanas periodā izdevumu attiecināmība noslēdzās tikai 2023. gada 31. decembrī, t.i. paralēli 2021.-2027. plānošanas perioda un AF projektiem, taču šobrīd notiek aktīva projektu konkursu izsludināšana, līgumu slēgšana un projektu ieviešana, līdz ar ko ir prognozējamas augšupejošas tendences tuvākos gados.

ETS ietvaros attiecināmo izmaksu apjoms ir mazāks kā attiecīgajā gadā iepriekšējā plānošanas periodā, jo 2021.-2027. gada plānošanas periodā ir mazāks īstenojamo programmu skaits un pieejamais finansējums.

***Attēls Nr.5*** *Kopējo attiecināmo izdevumu summa EUR, 2014.-2020. un 2021.-2027. plānošanas periodu ceturtajos ieviešanas gados, t.i., 2017. un 2024. gadā*

Analizējot abu plānošanas periodu neatbilstību skaitu un summas, secināms, ka lielākajā daļā 2021.-2027. gada plānošanas perioda fondu vērojams mazāks konstatēto neatbilstību skaits un neatbilstošo izdevumu summas. Tikai EJZAF, ELGF un ESF+ programmas ietvaros konstatēto neatbilstību skaits ir lielāks nekā iepriekšējā plānošanas perioda ceturtajā ieviešanas gadā pielīdzināmiem fondiem (skatīt attēlu Nr.6), līdzīga situācija ir arī ar neatbilstību summām ( skatīt attēlu Nr.7). Papildus redzams, ka Iekšlietu ministrijas pārraudzībā esošajos fondos neatbilstību summas ir augstākas, nekā iepriekšējā perioda ceturtajā ieviešanas gadā, taču jāņem vērā, ka 2021.-2027. gada plānošanas periodā Iekšlietu ministrijas pārraudzībā ir 3 fondi ( IDF, PMIF, RPVP), bet iepriekšējā bija tikai 2 (IDF un PMIF).

ERAF, ESF+ un KF ietvaros neatbilstību skaits ir mazāks kā attiecīgajā gadā iepriekšējā plānošanas periodā, jo projektu ieviešana ir uzsākta lēnāk, kā arī ir mainīta pieeja finanšu korekciju piemērošanai neatbilstību gadījumā.

***Attēls Nr.6*** *Neatbilstību skaits gab., 2014.-2020 un 2021.-2027. plānošanas periodu ceturtajos ieviešanas gados, t.i., 2017. un 2024. gadā*

***Attēls Nr.7*** *Neatbilstību summas EUR, 2014.-2020 un 2021.-2027. plānošanas periodu ceturtajos ieviešanas gados, t.i., 2017. un 2024. gadā*

### B.2. Neatbilstību veidi

#### B.2.1. Biežākās un apjomīgākās neatbilstības sadalījumā pēc to veidiem 2014.-2020. gada plānošanas periodā

Izvērtējot neatbilstības sadalījumā pēc to veidiem (skatīt 2. pielikumu un attēlu Nr. 8), **2014.-2020. gada plānošanas periodā** 2024. gada ietvaros secināms, ka ir mainījusies tendence, proti, vēl 2023. gadā viens no apjomīgākajiem neatbilstību veidiem bija *Krāpšana,  aizdomas par krāpšanu vai organizēto noziedzību*, savukārt, 2024. gadā – interešu konflikts. 2024. gadā KF ietvaros tika pārskatīti vairāki 2023. gadā pieņemtie *Aizdomas par krāpšanu vai organizēto noziedzību* neatbilstību lēmumi un sākotnēji konstatētā neatbilstību summa samazināta[[11]](#footnote-12), līdz ar to kopējā neatbilstību apjoma summa minētajā kategorijā atspoguļojas ar mīnus zīmi. Tas gan nenozīmē, ka minētais neatbilstību veids vairs nav aktuāls, jo arī 2024. gadā ir 6 neatbilstības ar finansiālu ietekmi, kas klasificējas kā *Krāpšana,  aizdomas par krāpšanu vai organizēto noziedzību*.

Interesanti, ka **2024. gadā kā viens no apjomīgākajiem neatbilstību veidiem bija kategorijā** ***Interešu konflikts*,** kas sastāda EUR 16,49 milj. jeb 56 % no visu neatbilstību summas, taču 2023. gadā nemaz nebija TOP 5 neatbilstību uzskaitījumā. Nemainīgi viens no apjomīgākajiem neatbilstību veidiem ir ***Iepirkuma normu pārkāpumi*** – EUR 7,28 milj. jeb 25 % no visu neatbilstību summas.

 Secīgi, nākamās trīs kategorijas, kur neatbilstības tika identificētas 2024. gadā bija saistītas ar projekta mērķa un / vai iznākuma rādītāju neizpildi (16 % no visu neatbilstību summas), ieviešanas nosacījumu neizpildi (9 % no visu neatbilstību summas) kā arī likvidāciju/ maksātnespēju/ bankrotu (1 % no visu neatbilstību summas).

***Attēls Nr.8***  *Top 5 neatbilstību veidi 2014.-2020. gada plānošanas periodā*



#### B.2.2. Biežākās un apjomīgākās neatbilstības sadalījumā pēc to veidiem 2021.-2027. gada plānošanas periodā

2021.-2027. gada plānošanas perioda ieviešana ir uzsākusies un atšķirībā no 2023. gada, kad tika konstatētas tikai 10 neatbilstības, **2024. gadā konstatētas jau 733 neatbilstības, ar kopējo neatbilstību summu EUR 646 939,45** apmērā.

**2024. gadā 49 % no visa neatbilstību apjoma un 93 % no neatbilstību skaita sastādīja neatbilstības kategorijā *Noteikto ieviešanas nosacījumu neizpilde*** (skatīt attēlu Nr.9) EJZAF, ELFLA un ELGF ietvaros.

Analizējot 2021.-2027. gada plānošanas perioda neatbilstību veidus, secināms, ka projektu ieviešana tiek uzsākta aizvien aktīvāk, bet nav vēl uzņēmusi pilnu jaudu, jo neatbilstību apjomi pārējās kategorijās ir salīdzinoši nelieli, taču līdzīgi kā citos periodos neatbilstību TOP 5 ir šādās kategorijās – projekta mērķa un / vai rādītāju neizpilde ( 30 % no kopējās neatbilstību summas), krāpšana / aizdomas par krāpšanu (11% no kopējās neatbilstību summas), iepirkumu normu pārkāpumi (9 % no kopējās neatbilstību summas un citas neatbilstības (1 % no kopējās neatbilstību summas).

**Attēls Nr.9**  Top 5 neatbilstību veidi 2021.-2027. gada plānošanas periodā



AF ietvaros 2024. gadā līdzīgi kā 2023. gadā tika identificēti 2 trūkumi iepirkumu jomā, kam finanšu ietekme nav nosakāma fonda pārvaldības dēļ, taču neskatoties uz to, arī AF iezīmējas tendence, ka trūkumi tiek identificēti iepirkumu normu pārkāpumos (skatīt sadaļu B.3.6).

#### B.2.3. Neatbilstības, kas klasificētas kā krāpšana/ aizdomas par krāpšanu vai organizēto noziedzību

Atbilstoši ES fondu administrējošo iestāžu sniegtajai informācijai **2014. - 2020. gada plānošanas perioda** **ietvaros tika konstatētas** **6 neatbilstības, kas klasificētas, kā *krāpšana/ aizdomas par krāpšanu*** *vai organizēto noziedzību*. Savukārt, **2021.-2027. gada plānošanas perioda** **ietvaros tika konstatētas jau 13** šīs kategorijas neatbilstības ar kopējo finansiālo ietekmi EUR 68 781,84 apmērā. Detalizēts apraksts par atklātajiem krāpšanas / aizdomu par krāpšanu gadījumiem sadalījumā pa fondiem ir sniegts B.3. sadaļā.

Analizējot 2024. gada datus, secināms, ka ES fondus uzraugošās **iestādes vēl pirms maksājumu veikšanas finansējuma saņēmējiem spēja preventīvi novērst 77 % ( jeb** **EUR 519 918,59)** neatbilstības kategorijā*krāpšanas/ aizdomas par krāpšanu vai organizēto noziedzību* radītās finanšu sekas, tādējādi pasargājot gan ES, gan nacionālo budžetu.

Turklāt, lielākā daļa jeb 84% minēto neatbilstību tika konstatēti ES fondu administrējošo iestāžu veikto pārbaužu laikā, no kā secināms, ka iestāžu veikto kontroļu efektivitāte ir pietiekoši augsta aizdomīgu gadījumu identificēšanā.

###  B.****3. Neatbilstību izvērtējums sadalījumā pa dažādiem finansējuma avotiem****

#### ****B.3.1. Eiropas Reģionālās attīstības fonds (ERAF), Eiropas Sociālais fonds (ESF), Eiropas Sociālais fonds Plus (ESF+) Kohēzijas fonds (KF), Taisnīgas pārkārtošanās fonds (TPF)****

**Attēls Nr.10** Kopsavilkums par ERAF, ESF, KF un TPF neatbilstībām 2024.gadā

|  |  |  |  |  |  |  |  |
| --- | --- | --- | --- | --- | --- | --- | --- |
| **2014 - 2020** | **ERAF** | **ESF** | **KF** |  | **ERAF** | **ESF** | **KF** |
| **Neatbilstoši veikto izdevumu summa, EUR** ***(2023. gada dati)*** | **22 754 879,44***(15 617 956.09)* | **153 058,19***(373 921.63)* | **2 726 705,71***(10 000 926.96)* | **Skaits*****(2023. gada dati)*** | **113***(273)* | **26***(48)* | **16***(40)* |
| **Atgūtie neatbilstošie izdevumi, EUR** | **23 157 539,95** | **153 058,19** | **5 132 206,62** | **Atklāšanas veids** | **Maksājumu pieprasījumu pārbaudes, pārbaudes projekta īstenošanas vietā, trešās personas informācija, Eiropas Komisijas audits, Revīzijas iestādes, Sertifikācijas iestādes pārbaudes, informācijas saņemšana no finansējuma saņēmēja, valsts budžeta iestāžu paziņotie nedeklarējamie izdevumi u.c.** |

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **2021-2027** | **ERAF** | **ESF+** | **KF** | **TPF** |  | **ERAF** | **ESF+** | **KF** | **TPF** |
| **Neatbilstoši veikto izdevumu summa, EUR**  | **0** | **6 581,19** | **0** | **0** | **Skaits** | **0** | **1** | **0** | **0** |
| **Atgūtie neatbilstošie izdevumi, EUR**  |  **0** | **6 581,19** | **0** | **0** | **Atklāšanas veids** | **Maksājuma pieprasījuma pārbaude.** |

2014.-2020. gada plānošanas periodā ERAF tika konstatētas 113 neatbilstības ar kopējo neatbilstoši veikto izdevumu summu EUR 22 754 879,44; ESF - 26 neatbilstības ar kopējo neatbilstoši veikto izdevumu summu EUR 153  058,19, savukārt KF - 16 neatbilstības ar kopējo neatbilstoši veikto izdevumu summu EUR 2 726 705,71. Līdz ar to **neatbilstību summas īpatsvars pret kopējo attiecināmo izdevumu summu 2024. gadā veido: ERAF: 8,5 %, ESF: 0,39 %, KF: 0,99 %.** Secināms, ka2024. gadā salīdzinājumā ar 2023. gadu konstatēto neatbilstību skaits ir ievērojami mazāks, kamēr neatbilstoši veikto izdevumu summa aptuveni līdzīga.

2021.-2027. gada plānošanas periodā ESF+ tika konstatēta 1 neatbilstība iepirkumu jomā ar kopējo neatbilstoši veikto izdevumu summu EUR 6 581,19, kas pilnā apmērā tika atgūta. Neatbilstību summas īpatsvars pret kopējo attiecināmo izdevumu summu ESF+ 2024. gadā veido 0,04%. ERAF, KF un TPF neatbilstības 2024. gadā netika konstatētas.

**2024. gadā tika identificēti 2 krāpšanas/ aizdomas par krāpšanu neatbilstību gadījumi** (1 - ERAF un 1 - KF) ar finanšu ietekmi EUR 121 262,29 apmērā. 1 gadījumā CFLA vērsās tiesībaizsardzības iestādē ar aizdomām par iespējamu krāpšanu un 1 gadījumā informāciju par iespējamu krāpšanu saņemta no trešās personas.

**CFLA šobrīd ir apturējusi izdevumu apstiprināšanu, maksājumu veikšanu un izdevumu deklarēšanu tiem 2014.-2020. gada plānošanas perioda projektu izdevumiem, kurus skar tiesību aizsardzības iestāžu veiktā izmeklēšana** – pirmstiesas kriminālprocess un tajā skaitā tiesvedība. Šāda situācija kopumā konstatējama 29 projektos (uzsākti 23 kriminālprocesi - 19 kriminālprocesi pirmstiesas izmeklēšanā,  bet 4 - tiesvedībā) **ar kopējo skarto izdevumu summu EUR 17,8 milj. apmērā**. Lielākā daļa no pirmstiesas kriminālprocesiem ir uzsākti 2021.- 2023. gadā, taču pāris gadījumos lietas turpinās jau kopš 2018., 2019. un 2020. gada.

Atbilstoši Regulai Nr. 2024/795[[12]](#footnote-13) noslēguma izdevumu deklarācija EK ir jāiesniedz līdz 2025. gada 31. jūlijam. CFLA pirmšķietami secina, ka līdz galējam termiņam izdevumu deklarēšanai EK **nebūs iespējams pārliecināties par izdevumu atbilstību un attiecīgi iekļaut deklarācijā visu vai lielāko daļu no iepriekš minētā norādīto izdevumu apjoma,** kas apturēts izmeklēšanas iestāžu veikto kriminālprocesu un tiesvedību dēļ. Minēto var pamatot ar dažādiem kriminālprocesuālajiem apstākļiem, piemēram, lietu sarežģītība, nepieciešamais pierādījumu kopums, izmeklēšanas iestāžu resursi, iespējamā iztiesāšana vairākās tiesu instancēs u.c.

Ja finansējuma saņēmēja CFLA iesniegtie izdevumi atbilst attiecīgās darbības programmas MK noteikumiem un saistībā ar to pārbaudi nav konstatēti normatīvo aktu pārkāpumi, tad tie ir uzskatāmi par attiecināmiem izdevumiem. Attiecīgi, ja tiesību aizsardzības iestāde konkrēto projektu kriminālprocesu ietvaros nekonstatē noziedzīgu nodarījumu, tad finansējuma saņēmējs var pamatoti saņemt CFLA apturēto izdevumu apmēru, jo šādas tiesības ir noteiktas gan ārējā normatīvajā aktā, gan līgumtiesisko attiecību ietvaros. **Tas radīs pienākumu izdevumu atmaksai finansējuma saņēmējiem, veidojot papildu izmaksas no valsts budžeta**, jo šos izdevumus vairs nevarēs deklarēt EK pēc 2025. gada 31. jūlija.

Saskaņā ar norādīto, šobrīd nevar paredzēt kā noslēgsies uzsāktie kriminālprocesi un kādi lēmumi tiks pieņemti tiesās. Tāpat nevar izslēgt, ka daļa no šiem izdevumiem **kādā brīdī būs atzīstami par atbilstošiem,** ja kriminālprocesa ietvaros tomēr neizdosies konstatēt noziedzīgu nodarījumu. Ievērojot iepriekš minēto, šobrīd ir pāragri prognozēt izdevumu apmēru, kas ietekmētu valsts budžetu, jo apturētie un nedeklarētie izdevumi katrā projektā ir atšķirīgi. Lai gan daļa no kriminālprocesiem nākotnē varētu beigties bez rezultāta, var viennozīmīgi secināt, ka **sekas, radot papildu izdevumus valsts budžetam, iestāsies pakāpeniski vairāku gadu garumā.**

Papildus jānorāda, ka CFLA 2025. gada janvārī, individuāli sazinoties ar tiesībsargājošām iestādēm un prokuratūru, ir apkopojusi informāciju par procesu aktualitātēm. Kopējā sadarbība un informācijas apmaiņa ir vērtējama kā konstruktīva un pozitīva. Tāpat CFLA ir atkārtoti vērsusi tiesību aizsardzības iestāžu uzmanību uz pēdējo izdevumu deklarācijas iesniegšanas datumu, vienlaikus iespēju robežās aicinot pieņemt atbilstošus lēmumus, ja lietā netiek saskatīta turpmāka virzības perspektīva.

#### ****B.3.2.**** Eiropas Lauksaimniecības fonds lauku attīstībai (ELFLA), Eiropas Lauksaimniecības garantiju fonds (ELGF) un Eiropas Jūrlietu un zivsaimniecības fonds (EJZF), Eiropas Jūrlietu, zvejniecības un akvakultūras fonds (EJZAF)

**Attēls Nr.11** Kopsavilkums par ELFLA, ELGF un EJZF, EJZAF neatbilstībām 2024.gadā

|  |  |  |  |  |  |  |  |
| --- | --- | --- | --- | --- | --- | --- | --- |
| **2014-2020** | **EJZF** | **ELFLA** | **ELGF** |  | **EJZF** | **ELFLA** | **ELGF** |
| **Neatbilstoši veikto izdevumu summa, EUR;*****(2023. gada dati)*** | **840 813,17*****(165 577.62)*** | **2 466 499,38*****(2 612 204.79)*** | **68 125,64*****(436 022.06)*** | **Skaits;*****(2023. gada dati)*** | **6*****(9)*** | **187*****(424)*** | **73*****(751)*** |
| **Atgūto naudas līdzekļu summa EUR** | **104 237,25** | **2 380 937,13** | **124 006,61** | **Atklāšanas veids** | **Administratīvās pārbaudes (maksājumu pieprasījumu pārbaude, dokumentu pārbaude, atbalsta saņemšanas nosacījumu pārbaude) un pārbaudes uz vietas.** |
| **2021-2027** | **EJZAF** | **ELFLA** | **ELGF** |  | **EJZAF** | **ELFLA** | **ELGF** |
| **Neatbilstoši veikto izdevumu summa EUR*****(2023. gada dati)*** | **257 137,25*****(1 824.57)*** | **98 959,64*****(-)*** | **154 470,60*****(-)*** | **Skaits*****(2023. gada dati)*** | **7*****(4)*** | **145*****(-)*** | **542*****(-)*** |
| **Atgūto naudas līdzekļu summa EUR** | **249 137,25** | **74 600,01** | **141 530,50** | **Atklāšanas veids** | **Administratīvās pārbaudes (maksājumu pieprasījumu pārbaude, dokumentu pārbaude, atbalsta saņemšanas nosacījumu pārbaude) un pārbaudes uz vietas.** |

**2014.-2020. gada plānošanas perioda** ES fondu ieviešana sasniedz noslēguma fāzi. Izvērtējot ELFLA, ELGF un EJZF īstenošanas progresu, secināts, ka **ELFLA ietvaros uzņemtas saistības par 99 %** un izmaksāts finansējums atbalsta saņēmējiem 97 % no pieejamā finansējuma, savukārt **EJZF finansējums ir apgūts 98 % apmērā** un tā īstenošana ir noslēgusies.

Lielākā daļa no neatbilstībām 2014.-2020. gada plānošanas periodā 2024. gadā ir atklātas ELGF un ELFLA ietvaros saistībā ar projektos plānoto mērķu un/ vai iznākuma rādītāju neizpildi (ELFLA gadījumā) un noteikto ieviešanas nosacījumu neizpildi (ELGF gadījumā). Izvērtējot informāciju par 2024. gadu, secināms, ka vidējais vienas neatbilstības apjoms 2014.-2020. gada plānošanas periodā ELFLA ietvaros veido EUR 13 190, ELGF - EUR 933, bet EJZF ietvaros – EUR 140 136 (fondā ir neliels atklāto neatbilstību skaits, bet projekti, kuros tās atklātas, ir finanšu ietilpīgi). Kopējais **neatbilstoši veikto izdevumu apjoms no izmaksātā finansējuma atbalsta saņēmējiem 2014.-2020. gada plānošanas periodā ELFLA ietvaros ir 2,26 %, bet EJZF ietvaros 4,25 %.**

Savukārt izvērtējot **2021.-2027. gada plānošanas perioda** īstenošanas progresu, secināts, ka **ELFLA ietvaros uzņemtas saistības par 17%** un izmaksāts finansējums atbalsta saņēmējiem 11 % no pieejamā finansējuma un **EJZAF ietvaros – uzņemtas saistības par 35 %** un izmaksāts finansējums 13 % no pieejamā finansējuma.

Lielākā daļa no neatbilstībām 2021.-2027. gada plānošanas periodā 2024. gadā ir atklātas ELGF un ELFLA ietvaros saistībā ar saistībā noteikto ieviešanas nosacījumu neizpildi. 2021.-2027. gada plānošanas periodā vidējais vienas neatbilstības apjoms 2024. gadā ELFLA ietvaros veido EUR 682, ELGF - EUR 285, bet EJZAF ietvaros – EUR 36 734 (fondā ir neliels atklāto neatbilstību skaits, bet projekti, kuros tās atklātas, ir finanšu ietilpīgi). Kopējais **neatbilstoši veikto izdevumu apjoms** no izmaksātā finansējuma atbalsta saņēmējiem **2021.-2027. gada plānošanas periodā EJZAF ietvaros 1,1 %, ELFLA ietvaros ir 0,12 %, savukārt ELGF ietvaros 0,04 %**.

**2024. gadā tika identificēti 3 krāpšanas/ aizdomas par krāpšanu neatbilstību gadījumi** ar finanšu ietekmi EUR 360 752,79 apmērā. Konstatēti tādi pārkāpumi kā nepatiesas informācijas sniegšana, saskaņotu piedāvājumu sagatavošana, nomas līguma viltošana un investīciju atsavināšana. Pārkāpumi konstatēti pārbaudes projekta īstenošanas vietā vai administratīvās kontroles laikā. Vienā gadījumā aizdomas par krāpšanu tika identificētas vēl pirms maksājuma veikšanas, līdz ar to netika izmaksāti EUR 329 874,46, tādējādi pasargājot ES un nacionālo budžetu, kas, savukārt, norāda uz kontroles sistēmas efektivitāti. Divi no gadījumiem atrodas EPPO un 1 Valsts policijas lietvedībā.

#### ****B.3.3. Eiropas Teritoriālās sadarbības (ETS) programmas****

**Attēls Nr.12**  Kopsavilkums par ETS konstatētajām neattiecināmajām izmaksām 2024.gadā

|  |  |  |  |
| --- | --- | --- | --- |
| **2014-2020** | **ETS** |  | **ETS** |
| **Neatbilstoši veikto izdevumu summa EUR *(2023. gada dati)*** | **155 880,61*****(308 091,12)*** | **Skaits*****(2023. gada dati)*** | **15*****(27)*** |
| **Atgūto naudas līdzekļu summa EUR[[13]](#footnote-14)** | **155 880,61** | **Atklāšanas veids** | **Finanšu kontroles institūcijas pārbaudes pirms projektu īstenotāju atskaišu iesniegšanas Interreg programmām** |
| **2021-2027** | **ETS** |  | **ETS** |
| **Neatbilstoši veikto izdevumu summa EUR*****(2023. gada dati)*** | **11 547,15*****(40.54)*** | **Skaits** | **8*****(1)*** |
| **Atgūto naudas līdzekļu summa EUR[[14]](#footnote-15)** | **11 547,15** | **Atklāšanas veids** | **Finanšu kontroles institūcijas pārbaudes pirms projektu īstenotāju atskaišu iesniegšanas Interreg programmām** |

VARAM kā Interreg programmu finanšu kontroles institūcija 2024.gadā Latvijas finansējuma saņēmēju projektos, kurus īsteno 2014.-2020. gada plānošanas periodā ir konstatējusi 15 neattiecināmo izdevumu gadījumus par kopējo summu EUR 155 880,61, finansējums atgūts pilnā apmērā. Visos 15 gadījumos ir konstatēti iepirkuma normu pārkāpumi.

Attiecībā uz 2021.-2027. gada plānošanas periodu, Interreg programmu finanšu kontroles institūcija 2024. gadā konstatēja 8 iepirkuma normu pārkāpumus EUR 11 547,15 apmērā. Neattiecināmie izdevumi tika konstatēti pirms projektu īstenotāju atskaišu iesniegšanas Interreg programmu institūcijām, līdz ar to tie netika iekļauti finansējuma pieprasījumos un netika deklarēti EK.

Salīdzinot datus par 2014.-2020. gada plānošanas periodu 2024. gadā ar iepriekšējo gadu ir secināms, ka neattiecināmo izdevumu gadījumu skaits samazinājies (2024. gadā ir 15 gadījumi, bet 2023. gadā bija 27 gadījumi). Savukārt 2021.-2027. gada plānošanas periodā neattiecināmo izdevumu gadījumu skaits ir palielinājies salīdzinājumā ar iepriekšējo ziņošanas gadu (2024. gadā ir 8 gadījumi, bet 2023. gadā bija 1 gadījums). Rādītāji palielinās, jo 2024. gadā tika īstenoti vairāk projekti, nekā 2023. gadā, līdz ar to arī kļūdu iespējamība pieauga.

Neattiecināmo izdevumu gadījumu īpatsvars kopējos Interreg programmu Latvijas finansējuma saņēmēju izdevumos 2024. gadā 2021.-2027. gada plānošanas perioda projektos ir 0,18 %, savukārt 2024. gada neattiecināmo izdevumu gadījumu salīdzinoši lielais īpatsvars 2014.-2020. gada plānošanas perioda projektos (7,8 %) ir skaidrojams ar to, ka faktiski lielākā daļa projektu jau bija pabeigta, bet atlikušajos ar nelielu finansējuma atlikumu tika konstatēti maza apjoma neattiecināmie izdevumi, kas matemātiski uzrāda lielāku īpatsvaru. Šie neattiecināmie izdevumi tika konstatēti pirms projektu īstenotāju atskaišu iesniegšanas Interreg programmu institūcijām, līdz ar to tie netika iekļauti finansējuma pieprasījumos un netika deklarēti EK. Līdz ar to ir secināms, ka ETS programmu vadības un kontroles sistēma abos plānošanas periodos darbojas efektīvi.

**2024. gadā netika konstatēti krāpšanas / aizdomu par krāpšanu gadījumi.**

#### ****B.3.4. Eiropas Atbalsta fonds vistrūcīgākajām personām (EAFVP) un ESF Plus programma materiālās nenodrošinātības mazināšanai 2021.–2027. gadam (ESF+ programma)****

**Attēls Nr.13** Kopsavilkums par EAFVP neatbilstībām un ESF Plus programmas materiālās nenodrošinātības mazināšanai 2024.gadā

|  |  |  |  |
| --- | --- | --- | --- |
| **2014-2020** | **EAFVP** |  | **EAFVP** |
| **Neatbilstoši veikto izdevumu summa EUR*****(2023. gada dati)*** | **1 603,21*****(24 914.32)*** | **Skaits*****(2023. gada dati)*** | **9*****(46)*** |
| **Atgūto naudas līdzekļu summa EUR** | **1 603,21** | **Atklāšanas veids** | **Uzraudzības laikā, Partnerorganizācijas pārskatu pārbaudes** |
| **2021-2027** | **ESF + programma**  |  | **ESF + programma**  |
| **Neatbilstoši veikto izdevumu summa EUR*****(2023. gada dati)*** | **75 904,52*****(421.89)*** | **Skaits** |  **26*****(4)*** |
| **Atgūto naudas līdzekļu summa EUR** | **75 904,52** | **Atklāšanas veids** | **Uzraudzības laikā, Partnerorganizācijas pārskatu pārbaudes** |

2024. gadā **EAFVP konstatēti 9 neatbilstību gadījumi par kopējo summu EUR 1 603,21**, kas tika atgūta pilnā apmērā. Gan neatbilstību skaits, gan apjoms ir ievērojami samazinājies, salīdzinot ar 2023. gadu, kas varētu būt skaidrojams 2014.-2020.gada plānošanas perioda noslēgšanos un to, ka 2024. gadā EAFVP ietvaros netika veikti maksājumi.

**ESF+ programmas ietvaros konstatēti 26 neatbilstību gadījumi par kopējo summu EUR 75 904,52**, kas tika atgūta pilnā apmērā. **Neatbilstību summas īpatsvars pret kopējo attiecināmo izdevumu summu ir 0,52 %.**

**2024. gadā tika identificēti 14 krāpšanas/ aizdomas par krāpšanu neatbilstību gadījumi** vienas partnerorganizācijas ietvarosarkopējo finansiālo ietekmi EUR 68 781,84 apmērā. Viens no gadījumiem konstatēts EAFVP, kas tika atklāts saņemot Valsts policijas pieprasījumu pirmstiesas izmeklēšanas laikā, savukārt, pārējie 13 konstatēti ESF+ programmas ietvaros partnerorganizācijas pārskata pārbaudes laikā. Konstatēto neatbilstību būtība – aizpildītas papildpasākumu reģistrācijas veidlapas par nenotikušiem papildpasākumiem. Visa neatbilstoši veikto izdevumu summa vai nu atgūta vai ieturēta no kārtējā maksājuma, līdz ar to neietekmējot ne nacionālo, ne ES budžetu. Visi gadījumi ziņoti Valsts policijai, pamatojoties uz kuriem uzsākti 4 kriminālprocesi.

#### ****B.3.5. Iekšējās drošības fonds (IDF) un Patvēruma, migrācijas un integrācijas fonds (PMIF) un Finansiālā atbalsta instruments robežu pārvaldībai un vīzu politikai (RPVP)****

**Attēls Nr.14** Kopsavilkums par IDF, PMIF un RPVP neatbilstībām

|  |  |  |  |  |  |
| --- | --- | --- | --- | --- | --- |
| **2014-2020** | **IDF** | **PMIF** |  | **IDF** | **PMIF** |
| **Neatbilstoši veikto izdevumu summa EUR*****(2023. gada dati)*** | ***31 316,49****(20 490.70)* | ***9 847,63****(12 999.12)* | **Skaits*****(2023. gada dati)*** | ***3****(13)* | ***1****(10)* |
| **Atgūto naudas līdzekļu summa EUR** | ***31 316,49*** | ***9 847,63*** | **Atklāšanas veids** | Administratīvo un Pārbaužu projektu īstenošanas vietās ietvaros |

|  |  |  |  |  |  |  |  |
| --- | --- | --- | --- | --- | --- | --- | --- |
| **2021-2027** | **IDF** | **PMIF** | **RPVP** |  | **IDF** | **PMIF** | **RPVP** |
| **Neatbilstoši veikto izdevumu summa EUR*****(2023. gada dati)*** | ***0****(0.00)* | ***38 325,27****(80.30)* | ***4 013,83****(0.00)* | **Skaits*****(2023. gada dati)*** | ***0****(0)* | ***2****(1)* | ***2****(0)* |
| **Atgūto naudas līdzekļu summa EUR** | ***0*** | ***38 325,27*** | ***4 013,83*** | **Atklāšanas veids** | Administratīvo un Pārbaužu projektu īstenošanas vietās ietvaros |

2014.-2020. gada plānošanas perioda ietvaros 2024. gadā IDF konstatētas 3 neatbilstības par kopējo summu EUR 31 316,49 un PMIF konstatēta 1 neatbilstība par kopējo summu EUR 9 847,63, visi neatbilstoši veiktie izdevumi atgūti pilnā apmērā. 2 no minētajām neatbilstībām saistītas ar iepirkumu normu pārkāpumiem un 2 ar personāla vai administratīvo izmaksu pārkāpumu.

Savukārt, 2021.-2027.gada plānošanas periodā vērojams gan minimāls neatbilstību skaita, gan summas pieaugums, tikai IDF jaunajā plānošanas periodā vēl nav konstatēta neviena neatbilstība. 2024. gadā PMIF konstatētas divas neatbilstības par kopējo summu EUR 38 325,27, lielākā no tām ir par iepirkumu normu pārkāpumiem, kas tika konstatētas 2014.-2020. gada plānošanas perioda projekta ietvaros un attiecināts arī uz jaunā plānošanas perioda projektu. RPVP konstatētas divas neatbilstības par kopējo summu EUR 4 013,83, abas neatbilstības saistītas ar personāla vai administratīvo izmaksu pārkāpumiem. Visi neatbilstoši veiktie izdevumi atgūti pilnā apmērā.

2024. gadā **netika konstatēti krāpšanas / aizdomu par krāpšanu gadījumi.**

#### ****B.3.6. Atveseļošanas fonds****

**Attēls Nr.15** Kopsavilkums par AF pārkāpumiem 2024.gadā

|  |  |  |  |
| --- | --- | --- | --- |
|  | **AF** |  | **AF** |
| **Neatbilstoši veikto izdevumu summa EUR** | **n/a - dēļ fonda specifikas** | **Pārkāpumu skaits*****(2023. gada dati)*** | **2*****(2)*** |
| **Atgūto naudas līdzekļu summa EUR** | **n/a - dēļ fonda specifikas** | **Atklāšanas veids** | **Progresa pārskatu vērtēšana** |

Ņemot vērā AF administrēšanas īpatnības, kas pēc būtības atšķiras no pārējiem šajā ziņojumā analizētajiem fondiem, finanšu ietekme uz AF budžetu vai valsts budžetu nav bijusi. Taču pārkāpuma fakts pret nacionālo noteikumu pārkāpumu tiek reģistrēts un attiecīgi novērsts, kā to paredz Finanšu ministrijas procedūra[[15]](#footnote-16). Eiropas Komisija var piemērot neatbilstību gadījumā, ja kāds no plānā paredzētajiem mērķiem netiek sasniegts.

**2024. gadā** **AF konstatēto pārkāpumu apjomā ir 10 *Trūkumi*[[16]](#footnote-17)**, līdz ar to šobrīd (kumulatīvi par 2023. un 2024. gadu) kopā AF konstatēti 13 *Trūkumi*. Savukārt, ***Nopietni pārkāpumi*, kas aptver arī krāpšanas / aizdomu par krāpšanu gadījumus, 2024.gadā nav konstatēti.**

2024. gadā AF ir veiktas 62 pārbaudes projekta īstenošanas vietā (PPĪV), no tām 19 gadījumos pārbaudes rezultāts – *Ar iebildumiem*. Kopējais PPĪV laikā konstatēto atkāpju skaits – 30 atkāpes.

2024. gadā AF ir veiktas 174 iepirkumu pārbaudes, no tām 14 gadījumos pārbaudes rezultāts – *Ar iebildumiem*. Kopējais iepirkuma pārbaužu laikā konstatēto atkāpju skaits – 16 atkāpes.

# C daļa

## 2024. GADĀ VEIKTIE IZMEKLĒŠANAS UN KRIMINĀLVAJĀŠANAS PASĀKUMI UN SADARBĪBA AR OLAF UN CITĀM EIROPAS INSTITŪCIJĀM

### C.1. Izmeklēšanas iestādēs saņemto iesniegumu statistika

Izmeklēšanas iestādes 2024. gadā turpināja aktīvu darbu ES fondu finanšu līdzekļu krāpšanas gadījumu izmeklēšanā, kā arī turpināja savstarpēju sadarbību, tajā skaitā ar EPPO, kas darbojas kā neatkarīga ES līmeņa izmeklēšanas iestāde. Lai gūtu pilnvērtīgu ieskatu par 2024. gadā veiktajām izmeklēšanām, šo ziņojuma sadaļu ir jāskata kopā ar EPPO ikgadējo pārskatu par 2024. gadu[[17]](#footnote-18).

Saskaņā ar **Ģenerālprokuratūras** sniegto informāciju, Prokuratūras struktūrvienībās (nacionālajā līmenī) **2024. gadā netika saņemti iesniegumi** par iespējamām krāpnieciskām un citām nelikumīgām darbībām ES politiku instrumentu ietvaros, taču turpinājās darbs uzsākto kriminālprocesu uzraudzībā.

Arī VID **2024.gadā netika saņemti iesniegumi** par iespējamām krāpnieciskām un citām nelikumīgām darbībām ES politiku instrumentu ietvaros.

Valsts policijā **2024. gadā ierosināti 15 jauni kriminālprocesi** saistībā ar iespējamām krāpnieciskām darbībām ES līdzfinansētajos projektos, no kuriem 2024. gadā viens tika arī izbeigts. Lielākoties uzsāktie kriminālprocesi kvalificēti saskaņā ar Krimināllikuma 177. pantu, atsevišķi procesi kvalificēti saskaņā ar Krimināllikuma 179. un 180. pantu.

Kopā **Valsts policijas lietvedībā 2024. gadā atradās 58 kriminālprocesi** (no tiem 14 EPPO uzraudzībā) saistībā ar iespējamiem pārkāpumiem ES finanšu izlietojumā. Tāpat 2024. gadā **9 no minētajiem procesiem tika izbeigti un 4 iztiesāti**, līdz ar to gada noslēgumā Valsts policijas lietvedībā bija **45 aktīvi kriminālprocesi[[18]](#footnote-19)** (no tiem 23 EPPO uzraudzībā)**.** Papildus 2024. gadā Valsts policija saņēma **2 iesniegumus**, kuros uzsāka resorisko pārbaudi un izvērtēšanas rezultātā pieņēma **lēmumu atteikt uzsākt kriminālprocesu.**

**KNAB 2024. gadā uzsāka 2 jaunus kriminālprocesus**, savukārt **kopā KNAB lietvedībā atradās 7[[19]](#footnote-20) kriminālprocesi** saistībā ar iespējamiem pārkāpumiem ES finanšu izlietojumā. **Visos kriminālprocesos KNAB izmeklēšanu veic sadarbībā ar EPPO** (gan kā procesa virzītāji, gan EPPO grupas dalībnieki). 6 no procesiem ir aktīvi, 1 – nosūtīts kriminālvajāšanas uzsākšanai.

**Konkurences padomē** 2024. gadā tika saņemts viens iesniegums par iespējamu Konkurences likuma 11. panta pirmās daļas pārkāpumu iepirkumos ar ES struktūrfondu finansējumu, kurš šobrīd atrodas padziļinātā izpētē. Papildus 2024. gadā Konkurences padomē tika ierosināta viena pārkāpuma izpētes lieta saistībā ar jau 2023. gadā uzsāktu izpēti par iespējamu Konkurences likuma 11. panta pirmās daļas pārkāpumu vairākos iepirkumos, no kuriem dažos piesaistīts ES struktūrfondu finansējums.

### C.2. Sadarbība ar OLAF un citām Eiropas institūcijām

Sadarbības uzlabošana ir nepārtraukts process un ņemot vērā gūtās atziņas, **2024. gadā tika aktualizēta AFCOS metodika par kārtību, kādā notiek AFCOS sadarbība un informācijas apmaiņa** ar kompetentajām institūcijām ES finanšu interešu aizsardzības jomā[[20]](#footnote-21).

2024. gadā tika saņemti **2 OLAF pieprasījumi ar lūgumu izgūt kredītiestāžu rīcībā esošās neizpaužamās ziņas**. Minētie pieprasījumi tika izpildīti sekmīgi un bez liekas kavēšanās, apliecinot OLAF atbalsta likumā iekļautā regulējuma efektivitāti.

2024. gadā tika veikti dažādi pasākumi, sadarbojoties gan ar OLAF, gan EPPO, gan tiesībsargājošām un ES fondus administrējošām iestādēm, sīkāk skatīt attēlā Nr.16 sniegto apkopojumu.

**Attēls Nr.16** Sadarbība ar OLAF un EPPO, kā arī AFCOS saņemto signālu skaits 2024. gadā

|  |  |  |
| --- | --- | --- |
| **Datums** | **Veids** | **Iesaistītās institūcijas** |
| 01.01.2024.-31.12.2024. | Sniegts atbalsts vai organizēta informācijas koordinēšana 8 OLAF pieprasījumos (2 gadījumos izgūtas kredītiestāžu rīcībā esošās neizpaužamās ziņas), kā arī 3 gadījumos AFCOS piedalījies DG REGIO informācijas pieprasījumu apstrādē | FM, AFCOS, OLAF, DG REGIO, Latvijas tiesībsargājošās un ES fondu administrējošās iestādes |
| 01.01.2024.-31.12.2024. | Sadarbība ar EPPO 3 gadījumos par aizdomām par krāpšanu ES fondu projektos | AFCOS, FM revīzijas iestāde, EPPO, ES fondu administrēšanas iestāde |
| 01.01.2024.-31.12.2024. | AFCOS saņemto signālu skaits - 13 | AFCOS, Latvijas tiesībsargājošās un ES fondu administrējošās iestādes |

Finanšu ministrs A. Ašeradens

I. Dolgais, tel. Nr.: 25623329

Inese.dolgais@fm.gov.lv

1. MK 24.05.2024. rīkojums Nr.374 “*Par Eiropas Savienības finanšu interešu aizsardzības koordinācijas dienesta (AFCOS) darbības stratēģiju un pasākumu plānu 2024.–2026. gadam*”. [↑](#footnote-ref-2)
2. Šāda rekomendācija iekļauta arī 35. ikgadējā PIF ziņojumā, pieejams šeit: [35th Annual Report on the Protection of the European Union’s financial interests and the Fight against fraud](https://anti-fraud.ec.europa.eu/document/download/e600af45-0604-4102-a320-1764987ba220_en?filename=pif-report-2023_en.PDF) [↑](#footnote-ref-3)
3. Pasākuma dalībnieki pēc ēnošanas aktivitātes apmeklējuma tika lūgti aizpildīt novērtējuma anketu. Minētie dati iegūti izanalizējot visas iesniegtās dalībnieku novērtējuma anketas. [↑](#footnote-ref-4)
4. AFCOS Padomes 28.11.2024. sēdes protokola Nr.2/2024 C.1. punkts. Protokols pieejams [šeit](https://www.fm.gov.lv/lv/media/19885/download?attachment). [↑](#footnote-ref-5)
5. Krimināllikuma 177. pants “Krāpšana” un 210. pants “Kredīta un citu aizdevumu negodprātīga saņemšana un izmantošana”. [↑](#footnote-ref-6)
6. PIF direktīvas 3. panta 2. punkta a) apakšpunkta iii) apakšpunkts. [↑](#footnote-ref-7)
7. PIF direktīvas 7. panta 3. punkts. [↑](#footnote-ref-8)
8. AFCOS Padomes 28.11.2024. sēdes protokola Nr.2/2024 B.1. punkts. Protokols pieejams [šeit](https://www.fm.gov.lv/lv/media/19885/download?attachment). [↑](#footnote-ref-9)
9. Vairāk informācijas ”[Konkurences padome soda 10 būvniecības uzņēmumus par dalību kartelī | Konkurences padome](https://www.kp.gov.lv/lv/jaunums/konkurences-padome-soda-10-buvniecibas-uznemumus-par-dalibu-karteli) [↑](#footnote-ref-10)
10. Profesionālās izglītības kompetences centra “Ventspils Mūzikas vidusskola” projekta Nr.8.1.3.0/16/I/014 “Valsts Ventspils Mūzikas vidusskolas infrastruktūras attīstība” līdz izmeklēšanas pabeigšanai 2019. gada 11. jūlijā CFLA lēma par 100 % finanšu korekcijas diviem līgumiem 8 989 829,05 EUR apmērā. Kurzemes rajona tiesa 2021. gada 11.janvārī četras amatpersonas atzina par vienīgiem kukuļa pieņemšanā, divas privātpersonas atzītas par vainīgām kukuļdošanā, sīkāk [skatīt šeit](https://www.at.gov.lv/lv/jaunumi/par-tiesu-lietam/kriminallietu-departamenta/senats-liek-apgabaltiesai-pec-butibas-skatit-kriminallietu-saistiba-ar-atzinuma-sniegsanu-par-ventspils-muzikas-vidusskolas-atbilstibu-ugunsdrosibas-prasibam-11009?year=2022&month=02). CFLA 2022. gada 29.novembrī par neatbilstoši veiktiem izdevumiem atzina ne visas būvniecības un būvprojekta izstrādes līgumu izmaksas, bet tikai tās, kas attiecās izpildē iesaistītajiem apakšuzņēmējiem un ar ugunsdrošību saistītajiem darbiem, t. i., 370 826,87 eiro (t. sk. ERAF 315 202,84 EUR; valsts budžets 55 624,03 EUR).

Otra - SIA "Ķekavas nami" projektā Nr.5.3.1.0/16/I/008 „Ūdenssaimniecības pakalpojumu attīstība Ķekavā, 4.kārta" neatbilstība 1 644 268,83 EUR apmērā. Minētajā lietā vēl norisinās tiesvedība, nav zināms gala lēmums. [↑](#footnote-ref-11)
11. Sākotnēji CFLA pieņēma lēmumu par 100% finanšu korekciju pret visu projektā noslēgtā līguma summu, tomēr, pārvērtējot lietas apstākļus, lai CFLA rīcība būtu samērīga un piemērota konkrētā mērķa sasniegšanai, kā arī tiktu ievērots līdzsvars starp finansējuma saņēmēja tiesisko interešu ierobežojumiem, līdz kompetentās institūcijas gala lēmumam, potenciāli neatbilstoši veikto izdevumu summa samazināta. [↑](#footnote-ref-12)
12. EIROPAS PARLAMENTA UN PADOMES REGULA (ES) 2024/795 ar ko izveido Eiropas stratēģisko tehnoloģiju platformu (“ STEP ”) un groza Direktīvu 2003/87/EK un Regulas (ES) 2021/1058, (ES) 2021/1056, (ES) 2021/1057, (ES) Nr. 1303/2013, (ES) Nr. 223/2014, (ES) 2021/1060, (ES) 2021/523, (ES) 2021/695, (ES) 2021/697 un (ES) 2021/241 [↑](#footnote-ref-13)
13. Atbilstoši MK 10.03.2015. noteikumu Nr.124 “*Eiropas Strukturālo un investīciju fondu mērķa “Eiropas teritoriālā sadarbība” programmu finansēto projektu finanšu kontroles veikšanas kārtība*” regulējumam VARAM (finanšu kontroles institūcija) nodrošina, izdevumu pārbaudi, kuri radušies Latvijas finansējuma saņēmēju (partneru) projektu ietvaros vairākās ETS programmās. Finanšu kontroles ietvaros tiek veikta izdevumu pārbaudes, kuras laikā finanšu kontroles institūcija pārskatos var **konstatēt neattiecināmās izmaksas, samazinot pārskatā ietverto izmaksu apjomu un izsniedzot atzinumu**. Atbilstoši finanšu kontroles institūcijas sniegtajam atzinumam projekta vadošais partneris sagatavo partnera un projekta progresa konsolidēto pārskatu, kurā ir **ietverts jau samazināts izmaksu apjoms, ievērojot ar finanšu kontroles institūcijas atzinumu (konstatējumu) konstatētās neattiecināmās izmaksas,** un kurš tiek iesniegts Vadošajai iestādei izmaksu apstiprināšanai. [↑](#footnote-ref-14)
14. Atbilstoši MK 09.08.2022. noteikumu Nr.493 9.punktam, ja finanšu kontroles institūcija konstatē, ka pilnībā vai daļēji nav ievērotas tieši piemērojamās prasības, tā, ņemot vērā pārkāpuma apmēru un raksturu, **samazina pārskatā iekļautās attiecināmās izmaksas par summu, kas atbilst neatbilstoši veikto izmaksu apjomam**, vai **proporcionāli** saskaņā ar programmas rokasgrāmatu, vai, ja nav ievēroti publiskā iepirkuma noteikumi, saskaņā ar EK apstiprinātām pamatnostādnēm. Atbilstoši finanšu kontroles institūcijas sniegtajam atzinumam projekta vadošais partneris sagatavo partnera un projekta progresa konsolidēto pārskatu, kurā ir **ietverts jau samazināts izmaksu apjoms, ievērojot** ar finanšu kontroles institūcijas atzinumu (konstatējumu) **konstatētās neattiecināmās izmaksas**, un kurš tiek iesniegts Vadošajai iestādei izmaksu apstiprināšanai. [↑](#footnote-ref-15)
15. Finanšu ministrijas 15.12.2023. kārtība Nr.8 “*Skaidrojumi par pārkāpumu konstatēšanu, ziņošanu un atgūšanu Atveseļošanas fonda plāna īstenošanā* ” [↑](#footnote-ref-16)
16. “**Trūkumu**” un “**pārkāpumu**” definīcijas AF kontekstā atrodamas Finanšu ministrijas 15.12.2023. kārtība Nr.8 “*Skaidrojumi par pārkāpumu konstatēšanu, ziņošanu un atgūšanu Atveseļošanas fonda plāna īstenošanā* ” [↑](#footnote-ref-17)
17. EPPO ikgadējais ziņojums pieejams [šeit](https://www.eppo.europa.eu/sites/default/files/2025-03/EPPO%20Annual%20Report%202024_0.pdf). [↑](#footnote-ref-18)
18. No 45 aktīvajiem kriminālprocesiem: 14 – uzsākti 2024. gadā; 11 - 2023. gadā; 8 -2022.gadā; 3 – 2021.gadā; 1 – 2020. gadā; 4 – 2019.gadā; 2 - 2018. gadā; 1 – 2017.gadā; 1 -2015. gadā. [↑](#footnote-ref-19)
19. No 7 kriminālprocesiem: 2- uzsākti 2024. gadā, 3 – 2023. gadā, 1- 2022. gadā un 1 – 2021. gadā. [↑](#footnote-ref-20)
20. Metodiskais materiāls par sadarbību un informācijas apmaiņu starp Finanšu ministrijas Krāpšanas apkarošanas koordinācijas dienestu (AFCOS), nacionālajām institūcijām un Eiropas Biroju krāpšanas apkarošanā (OLAF) Eiropas Savienības finanšu interešu aizsardzības jomā aktualizēts 25.07.2024. [↑](#footnote-ref-21)